b'\n_START_ARTICLE_\n\xc4\x90ura\xc4\x91 Brankovi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nBil je drugi sin Vuka Brankovi\xc4\x87a in Mare, h\xc4\x8derke kneza Lazarja Hrebeljanovi\xc4\x87a, in prvi srbski vladar iz dinastije Brankovi\xc4\x87ev. Ime je dobil po svetniku Juriju Kapado\xc5\xa1kemu. Poro\xc4\x8den je bil z bizantinsko princeso Ireno  Kantakuzeno, vnukinjo cesarja Ivana VI. Kantakuzena. Njen brat Toma\xc5\xbe je bil poveljnik Smedereva._NEWLINE_Despot Stefan Lazarevi\xc4\x87 si je prilastil posesti, ki so bile del dednih posesti Vuka Brankovi\xc4\x87a, zaradi \xc4\x8desar se je Vuk pridru\xc5\xbeil Stefanovi opoziciji. Ko je Stefan prestopil z osmanske strani na ogrsko, je Vuk sklenil pakt z Osmanskim cesarstvom, kar je zaostrilo spor med bratrancema. Spor je trajal deset let. Ko sta se bratranca spravila, je Stefan Lazaravi\xc4\x8d, ki ni imel otrok, posku\xc5\xa1al ve\xc4\x8dino svojih bonitet prenesti na \xc4\x90ura\xc4\x91a in ga je imenoval za svojega dedi\xc4\x8da. Ko je \xc4\x90ura\xc4\x91 leta 1427 nasledil Stefana, je bil izku\xc5\xa1en mo\xc5\xbe, star 50 let.\n_START_SECTION_\nDespot Srbije\n_START_PARAGRAPH_\nOgrski kralj Sigismund Luksembur\xc5\xa1ki je po smrti despota Stefana Lazarevi\xc4\x87a pohitel izpolniti njegovo oporoko. Od 17. septembra do 19. novembra 1427 je bil v Beogradu (mad\xc5\xbearsko N\xc3\xa1ndor Alba in N\xc3\xa1ndorfeh\xc3\xa9rv\xc3\xa1r), ki je uradno pripadel njemu. \xc4\x90ura\xc4\x91 je dobil nazaj severno Ma\xc4\x8dvo in s kraljevo odobritvijo obdr\xc5\xbeal ju\xc5\xbeni in zahodni del Ma\xc4\x8dve z Valjevom, Krupnjem in Zaja\xc4\x8do. Vojvoda Jeremija, poveljnik trdnjave Golubac, ni bil pripravljen izvr\xc5\xa1iti ukaza in predati trdnjave Ogrom brez odkupnine 12.000 dukatov. Ker je bila njegova zahteva zavrnjena, je trdnjavo predal Osmanom._NEWLINE_Osmanskemu sultanu Muratu II. sprememba oblasti in pove\xc4\x8danje ogrskega vpliva nista bila pogodu. V Srbijo je poslal vojsko, ki je osvojila Ni\xc5\xa1 in Kru\xc5\xa1evac in oblegala Novo Brdo. Da bi obdr\xc5\xbeal svoj ugled v Srbiji, ki je zaradi njega oslabela, je Sigismund poslal \xc4\x90ura\xc4\x91u Brankovi\xc4\x87u na pomo\xc4\x8d svojo vojsko. Zdru\xc5\xbeena vojska je v bli\xc5\xbeini Ravanice uni\xc4\x8dila ve\xc4\x8dji oddelek osmanske vojske. Sigismund se je 19. novembra 1429 za uspeh posebej zahvalil poveljniku Nikolaju Bocskayu. Drug oddelek osmanske vojske je iz trdnjave Golubac napadal srbske in ogrske vasi, zlasti Brani\xc4\x8devo. Despot \xc4\x90ura\xc4\x91 je od\xc5\xa1el pod trdnjavo Golubac in Jeremiji odpustil predajo trdnjave in na vsak na\xc4\x8din posku\xc5\xa1al dobiti nazaj izgubljeno mesto. Jeremija ni samo zavrnil \xc4\x90ura\xc4\x91evo ponudbo, ampak je napadel \xc4\x90ura\xc4\x91evo spremstvo, ki je posku\xc5\xa1alo vdreti v mesto skozi mestna vrata. _NEWLINE_Spomladi 1428 je pod Golubac pri\xc5\xa1la nova ogrska vojska in ga oblegala s kopnega in z Donave. Pomen trdnjave dokazuje dejstvo, da je vojski poveljeval sam kralj Sigismund, branilce pa je podprl sultan Murat II. in v poznem maju tudi sam pri\xc5\xa1el v Brani\xc4\x8devo. Sigismund se ni \xc5\xbeelel zaplesti v neposredno bitko s premo\xc4\x8dno osmansko vojsko in pohitel skleniti mir. Ko so se za\xc4\x8deli Ogri prve dni junija umikati, je osmanski poveljnik Sinan Beg napadel njihovo za\xc5\xa1\xc4\x8ditnico, v kateri je bil tudi Sigismund. Kralja je pred katastrofo re\xc5\xa1il Marko Sentlaszlo. Konflikti v ju\xc5\xbeni in vzhodni Srbiji so bili zelo uni\xc4\x8dujo\xc4\x8di, tudi za samostan Dalj\xc5\xa1 pri Golubcu. Iz samostanskega dokumenta je razvidno, da so Sigismunda takrat prvi\xc4\x8d naslavljali z  "na\xc5\xa1 cesar" (car), sultana pa s "pogan" ali "nekr\xc5\xa1\xc4\x8danski cesar" (car jezi\xc4\x8deski)._NEWLINE_Ko so Osmani leta 1430 osvojili Solun, je Brankovi\xc4\x87 odkupil veliko me\xc5\xa1\xc4\x8danov. Vazalskih obveznosti se kljub temu ni mogel izogniti in je v osmansko vojsko, ki je oblegala Dra\xc4\x8d in napadla Gjona Kastriotisa,  poslal enega od svojih sinov._NEWLINE_\xc4\x90ura\xc4\x91 je po izgradnji trdnjave Smederevo na soto\xc4\x8dju Donave in Jezave leta 1430 tja preselil srbsko prestolnico. Ko je bil imenovan za naslednika svojega strica Stefana Lazarevi\xc4\x87a, so se za\xc4\x8deli stalni med Ogrskim  kraljestvom in Osmanskim cesarstvom. Brankovi\xc4\x87 je \xc5\xbee na za\xc4\x8detku vladanja za\xc4\x8dasno izgubil Kosovo in Metohijo in se kljub temu, da je bil osmanski vazal, povezal z Ogrskim kraljestvom. Ko so Osmani so leta 1439 osvojili Smederevo,  je pobegnil na Ogrsko, kjer je imel velike posesti, med njimi tudi Zemun, Slankamen, Kupinik, Mitrovica, Stari Be\xc4\x8dej, Kulpin, \xc4\x8curug, Sveti Petar, Perlek, Peser, Petrovo selo, Be\xc4\x8dej, Ara\xc4\x8d, Veliki Be\xc4\x8dkerek, Vr\xc5\xa1ac in druge._NEWLINE_Z Ogrskega je v spremstvu nekaj sto konjenikov njegove soproge Irene odpotoval v Zeto. Najprej je v Zagrebu obiskal svojo sestro Katarino, \xc5\xbeeno Ulrika II. Celjskega. Konec julija 1440 je pri\xc5\xa1el v  Dubrovnik. Pot je nadaljeval proti svojima obalnima mestoma Budva in Bar, ki je postal prestolnica ostankov njegovega despotata. V Baru je ostal do zime 1440-1441 in posku\xc5\xa1al zbrati novo vojsko za ponovno osvojitev izgubljenega ozemlja.  V Zeti je imel stike z garnizijo v trdnjavi Novo Brdo. V Zeti je do\xc5\xbeivel novo razo\xc4\x8daranje, ker so se Crnojevi\xc4\x87i uprli zetskemu guvernerju, vojvodi Komnenu. Brankovi\xc4\x87 je aprila 1441 zapustil Zeto. Najprej se je ustavi v Dubrovniku, kjer so bili ogor\xc4\x8deni zaradi sultanove zahteve, da pride pod Brankovi\xc4\x87evo oblast. Dubrov\xc4\x8dani so sultanovo zahtevo zavrnili z razlago, da so svobodno mesto, ki lahko sprejme vsakogar, ki potrebuje zato\xc4\x8di\xc5\xa1\xc4\x8de. Poudarili so tudi, da je za Brankovi\xc4\x87a bolje, da ostane v Dubrovniku in ne za\xc4\x8dne nobene akcije proti Osmanom.\n_START_SECTION_\nVrnitev in smrt\n_START_PARAGRAPH_\nPo Hunyadijevi zmagi nad Mehmedom II. med obleganjem Beograda 14. julija 1456 se je za\xc4\x8delo obdobje relativnega miru. Sultan se je umaknil v Edirne, Brankovi\xc4\x87 pa je dobil nazaj svoje posesti v Srbiji in konec leta umrl. Srbska neodvisnost je trajala samo tri leta, potem pa je Osmansko cesarstvo zaradi sporov med Brankovi\xc4\x87evo vdovo in tremi \xc5\xa1e \xc5\xbeivimi sinovi Srbski despotat priklju\xc4\x8dilo k svoji dr\xc5\xbeavi. Najmlaj\xc5\xa1i sin Lazar je zastrupil svojo mater in izgnal oba brata in Srbijo vrnil sultanovo oblast.\n_START_SECTION_\nZapu\xc5\xa1\xc4\x8dina\n_START_PARAGRAPH_\nSrbska akademija znanosti in umetnosti je \xc4\x90ura\xc4\x91a Brankovi\xc4\x8da uvrstila med sto najslavnej\xc5\xa1ih Srbov.'